Vrou se blink plan met middagete-diefArgieffoto (Foto: Wokandapix/Pixabay) ŉ Vrou het vinnig ŉ plan beraam ná ŉ kollega haar middagete gesteel het. Meeste mense wat in ŉ kantoor werk het waarskynlik al te doen gekry met kollegas wat dalk iets in die gemeenskaplike yskas gebruik wat nie eintlik hulle sŉ is nie. Kojo, ŉ student van Ghana, het ŉ storie op Twitter gedeel van hoe sy ma ŉ middagete-dief uitoorlê het. Hy verduidelik sy ma het rou eiers in ŉ houer in die yskas by die kantoor gehou, sodat sy dit kan gaarmaak wanneer sy honger is. Toe die houertjie eiers egter verdwyn, het sy ŉ briefie in die kantoor opgesit: “Aandag aandag!” lui die briefie. “Aan wie dit mag aangaan: Ek het ŉ houertjie eiers in die yskas gehad en nou is dit weg! Wie dit ook al gevat het, let asseblief daarop dat dit nie hoendereiers is nie en dit is nie vir menslike verbruik nie. As jy dit nog nie geëet het nie, gooi dit asseblief weg, maar as jy dit geëet het, kom sien my asseblief vir die teëmiddel. Dit is eiers van ŉ seldsame voël in Afrika. Dankie.” Kojo sê die man was dadelik besorg en het haar vinnig gaan spreek uit vrees dat hy dalk kan sterf. Hy het ingestem om sy ma te vergoed. Die plasing is wyd op Twitter gedeel en het duisende reaksies uitgelok van gebruikers wat lekker gelag en die vrou se geregtigheid geloof het. “Sommige mense is so arrogant! Hulle vat ander mense se kos uit die yskas uit,” het een gebruiker gesê. “Ek kan nooit verstaan hoe iemand sommer net ŉ ander se kos kan eet nie,” het nog een bygevoeg. Foto: _kamoafo/Twitter